גרדה בר"ג

גרדה דינה בר״ג (11 באוגוסט 1909 – 26 באוגוסט 1981) הייתה פסיכואנליטיקאית ישראלית, שפעלה בתחום הקליניקה והמחקר. היא הייתה חלוצה בתחום הפסיכואנליזה בישראל וממיסדי החברה הפסיכואנליטית בישראל. ד"ר בר"ג לימדה במכון הפסיכואנליטי בישראל ובבית ספר לרפואה באוניברסיטת תל אביב ופרסמה מחקרים ראשוניים. היא התמחתה בפסיכואנליזה של ניצולי השואה והייתה הראשונה לזהות ולטפל בפגועי נפש מטראומת השואה שעד אז לא הוכרה בארץ.
 ביוגרפיה 
גרדה דינה נולדה בברלין ב-11 באוגוסט 1909, מימי נעוריה הייתה חברה בתנועה הציונית. בדומה לאביה הרופא, החלה ללמוד רפואה בברלין. במהלך לימודיה הכירה את בעלה, הפסיכואנליטיקאי והרופא גרשון בר”ג.

עם עליית השלטון הנאצי בגרמניה, החליטה להפסיק את לימודיה ונסעה בעקבות בעלה לציריך, שווייץ, שם עבדה במרפאה הפסיכיאטרית במינסינגן. בשנת 1935 שבה לגרמניה, ניגשה לבחינות הגמר וקיבלה את תואר הדוקטור. בסוף שנת 1935 עלתה לארץ יחד עם בעלה, דרך שווייץ ולונדון, והם התיישבו בתל אביב. בעת שהותם בלונדון נולד בנם הבכור דן בר”ג, לימים פרופסור לארכאולוגיה. כמה שנים מאוחר יותר נולדה בתם הצעירה, שהייתה אף היא לפסיכיאטרית.

ד”ר גרדה (דינה) בר”ג נפטרה בתל אביב ב-26 באוגוסט 1981.

 פועלה בפסיכיאטריה ובפסיכואנליזה 
בארץ התמחתה גרדה בפסיכיאטריה, ובמקביל, בין השנים 1935–1938 החלה את הכשרתה הפסיכואנליסטית במכון הפסיכיאנליטי בישראל. את האנליזה הלימודית עשתה אצל ד"ר משה וולף. בשנת 1948 התקבלה כחברה מן המניין בהחברה הפסיכואנליטית בישראל. בצד עבודתה המקצועית היא כיהנה כעשרים שנה כגזברית החברה. ד"ר בר"ג לימדה במכון הפסיכיאנליטי בישראל ובבית ספר לרפואה של אוניברסיטת תל אביב.

מחקרה העסק בתגובות מאוחרות בקרב ניצולי מחנות הריכוז, הוא הראשון בתחום ופרסומו משנת 1956 מהווה אבן ייסוד להכרה בנושא. מחקרה התבסס על קבוצה של ניצולי שואה, שאובחנה לראשונה כקבוצה נפרדת, הסובלת מפגיעה נפשית ייחודית הקשורה בטראומה שעברו. מחקרה זה היווה נקודת מפנה במחקר הפסיכיאטרי שנעשה על ניצולי השואה, שכן עד אותו זמן הקשר שבין מחלות נפש וטראומת השואה הוכחש לחלוטין בארץ. לצד נושא ניצולי השואה עסקה במחקרים על הפרעות שונות כגון קלפטומניה, קנאה פתולוגית, הפסיכולגיה של הזנות ועוד.

 דרכה כפסיכואנליטיקאית 
גרדה הייתה ממייסדי של החברה הפסיכואנליטית בישראל, ופעלה רבות למען קידומה. ביתה ובית בעלה גרשון היה מקום מפגש מרכזי לחברי החברה, וכן מוקד ארצי למפגשים מקצועיים כמו גם למפגשים חברתיים של המתעניינים בתחום. בהיותה חלוצה בתחום הפסיכואנליזה בארץ, נאבקה גרדה להכרה בחשיבותו וייחודו של הטיפול הפסיכואנליטי ביחס לטיפולים נפשיים אחרים. יודגש כי בתקופת פעילותה, כאשר תחום הנפש היה בחיתוליו בארץ והחברה הישראלית שמה דגש על עבודות כפיים, תשומת הלב להפרעות נפשיות ותהליכים רגשיים הייתה מועטה ביותר. כתוצאה מכך, חוסר הטיפול הנפשי משמעותו והשלכותיו על הפרט ועל החברה היו רבים. ד"ר בר"ג נאבקה בהתמדה כדי להפנות זרקור לפינה אפלה זו של תחום הנפש וניצחה במאבקה שתוצאותיו ניכרים בכל תחומי החיים בישראל. ד"ר בר"ג גידלה דור שלם של תלמידים וקולגים שהלכו בעקבותיה, ונתנו לחשיבה הפסיכואנליטית מקום ראוי. גרדה הייתה בעלת ידע קליני עצום, דבר ששימש מודל לתלמידיה באנליטיקה. היא נודעה במסירותה ודאגתה העמוקה והכּנה למטופליה, ובכישרון ייחודי לדבר בישירות, מבלי לייפות את דבריה, ולהגיע אל ליבו של האחר מבלי לפגוע ברגשותיו הנרקיסיסטיים. בהספד עם פטירתה נאמר כי מעטים האנשים שמסוגלים היו לתת כל כך הרבה לכל כך הרבה אנשים כמו ד”ר גרדה בר”ג.

 פרסומים מדעיים 
 גרדה בר"ג ורות יפה, תגובה מאוחרת של ניצולי שואה. הרפואה - עיתון ההסתדרות הרפואית בישראל, 50, 1956, 228-229.
 Gerda Barag, A Case of Pathological Jealousy. Psychoanalytic Quarterly, Vol. XVIII, 1, 1949, pp. 1–18.
 .Gerda Barag, Clinical Notes on Kleptomania. Samiksa 7 (3), 1953
 Gerda Barag, Zur Psychoanalyse der Prostitution. American Imago 23, 1937, pp. 330-362
 Gerda Barag. Question of Jewish Monotheism. American Imago 4,1947, pp. 8-25
 Gerda Barag, The Mother in the Religious Concepts of Judaism. American Imago 4 ,1946, pp. 32-53

 לקריאה נוספת 
 ערן רולניק, עושי הנפשות: עם פרויד לא"י 1918–1948, עם עובד, 2007
 גידו ליברמן, פסיכואנליזה בארץ ישראל 1948-1918, הוצאת כרמל, 2016

 קישורים חיצוניים 

 ד"ר גרדה בר"ג, קורות חיים
 גרדה דינה בר"ג, אתר קבורה

 הערות שוליים 

קטגוריה:ישראלים ילידי גרמניה
קטגוריה:סגל אוניברסיטת תל אביב
קטגוריה:פסיכואנליטיקאים ישראלים
קטגוריה:פסיכיאטרים יהודים
קטגוריה:ישראלים שנולדו ב-1909
קטגוריה:ישראליות שנולדו ב-1909
קטגוריה:ישראלים שנפטרו ב-1981
קטגוריה:ישראליות שנפטרו ב-1981
קטגוריה:נשות העלייה החמישית
קטגוריה:פסיכיאטרים ביישוב